62017CJ0497_RES
Predmet C-497/17
Œuvre d’assistance aux bêtes d’abattoirs (OABA)
protiv
Ministre de l’Agriculture et de l’Alimentation i dr.
(zahtjev za prethodnu odluku koji je uputio Cour administrative d’appel de Versailles (Žalbeni upravni sud u Versaillesu, Francuska))
Presuda Suda (veliko vijeće) od 26. veljače 2019.
„Zahtjev za prethodnu odluku – Članak 13. UFEU‑a – Dobrobit životinja – Uredba (EZ) br. 1099/2009 – Zaštita životinja u trenutku usmrćivanja – Posebne metode klanja koje propisuju religijski obredi – Uredba (EZ) br. 834/2007 – Članak 3. i članak 14. stavak 1. točka (b) podtočka viii. – Spojivost s ekološkom proizvodnjom – Uredba (EZ) br. 889/2008 – Članak 57. prvi stavak – Znak ekološke proizvodnje Europske unije”
Poljoprivreda – Zajednička poljoprivredna politika – Ekološka proizvodnja i označivanje ekoloških proizvoda – Uredba br. 834/2007 – Ciljevi i načela ekološke proizvodnje – Poštovanje visokih standarda za dobrobit životinja – Stavljanje znaka ekološke proizvodnje Europske unije na proizvode od životinja zaklanih u okviru religijskog klanja bez prethodnog omamljivanja – Nedopuštenost
(čl. 13. UFEU-a; Uredba Vijeća br. 834/2007, čl. 3. i čl. 14. st. 1. t. (b) podt. viii. i Uredba Vijeća br. 1099/2009, čl. 4. st. 1. i 4.; Uredba Komisije br. 889/2008, kako je izmijenjena Uredbom br. 271/2010)
(t. 38., 41., 42., 47., 48., 50.-52. i izreka)
Kratak prikaz
Znak ekološke proizvodnje Europske unije ne može se stavljati na meso životinja zaklanih u okviru religijskog klanja bez prethodnog omamljivanja
U presudi Œuvre d’assistance aux bêtes d’abattoirs (C-497/17) od 26. veljače 2019. veliko vijeće Suda ispitalo je može li se znak ekološke proizvodnje Europske unije, predviđen uredbama br. 834/2007 (
1
) i br. 889/2008 (
2
), staviti na proizvode od životinja zaklanih u okviru religijskog klanja bez prethodnog omamljivanja. Ta je problematika došla do izražaja nakon što su francuska tijela odbila zahtjev francuske udruge Œuvre d’assistance aux bêtes d’abattoirs kojim se, među ostalim, htjelo zabraniti oglašavanje i stavljanje na tržište određenih proizvoda od goveđeg mesa certificiranih kao „halal” i označenih kao „ekološki uzgoj”. Udruga smatra da se takva oznaka ne može staviti na meso životinja zaklanih bez omamljivanja jer takva metoda klanja ne ispunjava zahtjeve „visokih standarda za dobrobit životinja” iz Uredbe br. 834/2007.
U tom kontekstu, Sud je presudio da Uredbu br. 834/2007, a osobito njezin članak 3. i članak 14. stavak 1. točku (b) podtočku viii., u vezi s člankom 13. UFEU-a, treba tumačiti na način da ne dopušta stavljanje znaka ekološke proizvodnje Europske unije na proizvode od životinja zaklanih u okviru religijskog klanja bez prethodnog omamljivanja, provedenog u skladu s uvjetima utvrđenima Uredbom br. 1099/2009 (
3
), a osobito njezinim člankom 4. stavkom 4.
Naime, kao što to proizlazi iz uvodnih izjava 1. i 10. i iz prethodno navedenih odredbi Uredbe br. 834/2007, ekološka proizvodnja treba se odlikovati poštovanjem visokih standarda za dobrobit životinja, uključujući prilikom klanja. Osim toga, s obzirom na cilj Uredbe br. 834/2007 da se održi i opravda povjerenje potrošača u proizvode koji su označeni kao ekološki, bitno je osigurati da potrošači imaju jamstvo da su proizvodi koji imaju znak ekološke proizvodnje Europske unije stvarno dobiveni uz poštovanje viših standarda, među ostalim, u području dobrobiti životinja.
Iako nijedna odredba Uredbe br. 834/2007 ili Uredbe br. 889/2008 ne definira izričito metode klanja životinja koje mogu smanjiti na minimum patnju životinja, Uredbu br. 834/2007 ne može se čitati neovisno o Uredbi br. 1099/2009, čiji je glavni cilj, u skladu s člankom 13. UFEU-a, zaštita dobrobiti životinja u trenutku usmrćivanja.
U tom pogledu, članak 4. stavak 1. Uredbe br. 1099/2009, u vezi s njezinom uvodnom izjavom 20., uspostavlja načelo omamljivanja životinje prije njezina usmrćivanja, a podiže ga i na razinu obveze. Iako je točno da članak 4. stavak 4. Uredbe br. 1099/2009, u vezi s uvodnom izjavom 18. te uredbe, dopušta praksu religijskog klanja, u okviru kojega životinja može biti usmrćena bez prethodnog omamljivanja, taj oblik klanja, koji je u Uniji dopušten samo kao iznimka i isključivo radi poštovanja slobode vjeroispovijedi ne ublažava svu bol, nelagodu ili patnju životinje jednako učinkovito kao klanje kojemu prethodi omamljivanje. Te posebne metode klanja predviđene religijskim obredima nisu izjednačene, u pogledu jamstava visoke razine dobrobiti životinja u trenutku usmrćivanja, s metodom klanja koja je u načelu obvezna prema članku 4. stavku 1. potonje uredbe. Stoga nije dopušteno stavljanje znaka ekološke proizvodnje Europske unije na proizvode od životinja zaklanih bez omamljivanja.
(
1
)	Uredba Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (SL 2007., L 189, str. 1.) (SL, posebno izdanje na hrvatskom jeziku, poglavlje 15., svezak 8., str. 139.)
(
2
)	Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 (SL 2008, L 250, str. 1.) (SL, posebno izdanje na hrvatskom jeziku, poglavlje 15., svezak 8., str. 173.), kako je izmijenjena Uredbom Komisije (EU) br. 271/2010 od 24. ožujka 2010. (SL 2010., L 84, str. 19.) (SL, posebno izdanje na hrvatskom jeziku, poglavlje 15., svezak 13., str. 88.)
(
3
)	Uredba Vijeća (EZ) br. 1099/2009 od 24. rujna 2009. o zaštiti životinja u trenutku usmrćivanja (SL 2009., L 303, str. 1.) (SL, posebno izdanje na hrvatskom jeziku, poglavlje 15., svezak 7., str. 223. i ispravci SL 2016., L 286, str. 84. i SL 2019., L 176, str. 144.)